section_heading: Prvi susret sa Zagorom
paragraph_text: Kako mu više ni jedan brodovlasnik nije htio povjeriti brod, Fishleg je skupio sav svoj novac i otvorio gostionicu na obali jezera Erie. Poslovi su mu dobro išli ali on je čuo priču o kitu u jezeru te je prodao gostionicu, kupio stari brodić i pošao u lov. Putem je spasio Zagora i Chica koji su bili žrtve kita koji im je prevrnuo čamac. Sljedeće noći su susreli kita ali on je s lakoćom prevrnuo i potopio Fishlegov brod. Iz brodoloma su se spasili samo Fishleg, Zagor i Chico te otplivali do obližnjeg otoka s kojeg su ujutro vidjeli "kita" i sa zaprepaštenjem otkrili da je to podmornica profesora Hellingena, starog Zagorova neprijatelja, koji je pomoću nje popravljao Titana, divovskog robota kojeg je izradio i koji je Zagorovom zaslugom završio na dnu jezera. Hellingenovi ljudi su zarobili Zagora, Chica i Fishlega te je Hellingen drogirao Zagora kako bi mu ovaj pomogao popraviti Titana. No Zagor se uspio othrvati utjecaju droge i uništiti i Titana i podmornicu. Kada je Hellingen pokušao ubiti Zagora, Fishleg ga je pogodio harpunom te su oni pobjegli dok je Hellingenov laboratorij eksplodirao. Tada su Indijanci iz okolice, iz zahvalnosti što je "kit" uništen, dali Fishlegu vreću zlata.